
ΨΗΦΙΣΜΑ ΣΥΜΠΑΡΑΣΤΑΣΗΣ ΚΑΙ ΣΤΗΡΙΞΗΣ 
ΤΩΝ ΔΙΩΚΩΜΕΝΩΝ ΕΚΠΑΙΔΕΥΤΙΚΩΝ ΤΟΥ ΣΥΛΛΟΓΟΥ «ΠΕΡΙΚΛΗ»
Το Δ.Σ.  της Ένωσης Συλλόγων Γονέων Σχολείων Αγίας Παρασκευής δηλώνει την αμέριστη συμπαράστασή του στις τρεις διωκόμενες εκπαιδευτικές του Συλλόγου Π.Ε. «Ο ΠΕΡΙΚΛΗΣ». 
Καταγγέλλουμε την απαράδεκτη παραπομπή τους στο Πειθαρχικό Συμβούλιο επειδή αδυνατούσαν να παράσχουν τηλεκπαίδευση από τα σπίτια τους  κατά την κακοκαιρία του 2023. Δεν είναι σε καμία περίπτωση ευθύνη των εκπαιδευτικών να μετατρέπουν τα σπίτια τους σε χώρους εργασίας, ούτε να επιβαρύνονται με τη χρήση δικού τους, προσωπικού τεχνολογικού εξοπλισμού για υπηρεσιακούς λόγους. 
Ως γονείς, τονίζουμε ότι:
· Είναι απαράδεκτο στη βροχή, στον καύσωνα ή στα χιόνια να «κλείνουν» πρόχειρα τα σχολεία και να χρησιμοποιείται το Webex ως «σανίδα σωτηρίας».
· Αποτελεί τεράστια υποκρισία του Υπουργείου να εξαντλεί την αυστηρότητά του σε διώξεις, την ώρα που χιλιάδες μαθητές χάνουν μήνες μαθημάτων λόγω των μόνιμων ελλείψεων σε εκπαιδευτικό προσωπικό.
· Η ευθύνη ανήκει αποκλειστικά στο Κράτος: Αντί το Υπουργείο να μετακυλίει την ευθύνη στους εκπαιδευτικούς, οφείλει να διαθέσει τα απαραίτητα κονδύλια από τον προϋπολογισμό για τον σωστό προγραμματισμό, τις προληπτικές εργασίες και τη λειτουργία σύγχρονων, προσβάσιμων και ασφαλών σχολικών κτηρίων. 

Είναι θέμα πολιτικής απόφασης να έχουν τα παιδιά μας
Δωρεάν Δημόσια Εκπαίδευση, πλήρως στελεχωμένη, προσβάσιμη σε όλους,
σε σύγχρονα & ασφαλή σχολικά συγκροτήματα.

Ζητάμε:
1. Την άμεση παύση κάθε πειθαρχικής δίωξης εις βάρος των εκπαιδευτικών. 
2. Να μην επιβληθεί κανενός είδους κύρωση. 
3. Γενναία κρατική χρηματοδότηση για ασφαλή σχολεία και πλήρως στελεχωμένη, Δωρεάν Δημόσια Εκπαίδευση.

Στήριξη των εκπαιδευτικών σημαίνει προστασία του δημόσιου σχολείου.
Αγ. Παρασκευή 18/6/2026
Για το  Δ.Σ. της Ένωσης Συλλόγων Γονέων Σχολείων Αγ. Παρασκευής

